
KÖZÖSSÉGI PEDAGÓGAI GYAKORLAT

2025. őszi félévtől

TÁRSAS ÉS EGYÉNI TANÍTÁSI GYAKORLAT TANÁRJELÖLTEKNEK (TGY) 2022-2025 tavaszi félévig 

ÚTMUTATÓ 

Levelező munkarendű egyszakos 10 féléves hittanár-nevelőtanár osztatlan képzés
A gyakorlat célja:

A Közösségi Pedagógiai gyakorlat szünidőben vagy a szorgalmi idő alatt is teljesíthető közösségi szolgálat, mely egy adott tanulói korosztály tanórán kívüli, szabadidős tevékenységének (táboroztatás, szakkörök, érdeklődési körök stb.) szervezési, vezetési, programkészítési, közösségépítési területein nyújt tapasztalatokat.
Célja, hogy a tanárjelöltek szerezzenek ismereteket és saját élményeket az intézményes nevelés meghatározó szituációiban, így az iskolai, a kollégiumi nevelés terén és nyári táborokban, kirándulásokon. A közösségi szolgálat funkciója, hogy a tanárképzésben résztvevő hallgatók a közösség igényeihez illeszkedő, minőségi (releváns és jelentőségteljes) pedagógiai tevékenység végzése során szerezzenek tapasztalatot, és hogy ez a tapasztalat a hallgatók által megélt, aktív tanulás alapjává váljon. Formálódjék bennük a hivatástudat, a növendékek szeretete. Tapasztalják meg, hogy személyiségükkel hogyan tudnak hatni a gyerekekre, mérjék föl pedagógiai ismereteik és kompetenciáik körét, fejlesztendő területeit. A gyakorlat célja továbbá, hogy a hallgatók felelősségteljes pedagógia tevékenység keretében tapasztalatot szerezzenek a pedagógiai helyzetek és a nevelői szerep komplexitásáról, megtapasztalják a problémamegoldó és együttműködő reflektív szakember szerepét, és a közösségi szolgálati tevékenység során a hallgatók találkozzanak a gyermekek, fiatalok valóságával. A közösségi gyakorlat egyszerre szolgálat, ezáltal pedig egy szervezet munkájába történő segítő bekapcsolódás; és egyszerre egyfajta tanulási folyamat, a pedagógiai tevékenységgel való első találkozások egyike. Tartalma tehát egyszerre kötődik a szolgálathoz mint tevékenységhez és a tanuláshoz mint a tanári szereptanulás és identitásformálás folyamatához.
Mely tanári kompetenciák fejlődésére alkalmas a Közösségi Pedagógiai Gyakorlat?

A közösségi pedagógiai gyakorlaton a pedagógusjelölt tapasztalatot szerez a tanulók egyéni sajátosságaihoz igazodó bánásmódról és a (tanuló)közösségek alakulásáról, működéséről. Így a „A tanuló személyiségének fejlesztése, az egyéni bánásmód érvényesülése, a hátrányos helyzetű, sajátos nevelési igényű vagy beilleszkedési, tanulási, magatartási nehézséggel küzdő gyermek, tanuló többi gyermekkel, tanulóval együtt történő sikeres neveléséhez, oktatásához” szükséges megfelelő módszertani felkészültsége is fejlődik. A közösségi pedagógiai gyakorlat lehetővé teszi az alábbi kompetenciák fejlődését: tanulói csoportok, közösségek alakulásának segítése, fejlesztése, esélyteremtés, nyitottság a különböző társadalmi-kulturális sokféleségre, integrációs tevékenység. A gyakorlat során a pedagógusjelöltnek együtt kell működnie a fogadó szervezet munkatársaival, a tanulókkal, a programok sikeressége érdekében konstruktív kommunikációt kell folytatnia a közösségi pedagógiai gyakorlat minden szereplőjével. Ebben a kapcsolatrendszerben formálódik a „Kommunikáció és szakmai együttműködés, problémamegoldás”. A gyakorlat tapasztalatait szisztematikusan feldolgozva, a gyakorlatban megjelenő problémákat kapcsolva az elméleti tanulmányokhoz, a pedagógusjelölt felismerheti szakmai fejlődésének irányait és tudatosan tervezheti azt. A közösségi pedagógiai gyakorlat során fejlődik a pedagógusjelöltek „Elkötelezettsége és szakmai felelősségvállalása a szakmai fejlődésért”. Előfordulhat olyan sajátos közösségi pedagógiai gyakorlat, ahol a pedagógusjelölt új szakismeretekre tesz szert vagy támogatással a pedagógiai tevékenységek tervezésében vesz részt, esetleg sajátos tanulási helyzetekben a tanulás támogatását vagy a tanulás eredményének értékelését figyelheti meg. Megvalósulhat tehát, az egyes gyakorlatok sajátosságainak a függvényében, a „Szakmai feladatok, szaktudományos, szaktárgyi, tantervi tudás”, a „Pedagógiai folyamatok, tevékenységek tervezése és a megvalósításukhoz kapcsolódó önreflexiók”, a „A tanulás támogatása” és a „Pedagógiai folyamatok és a tanulók személyiségfejlődésének folyamatos értékelése, elemzése” kompetenciák fejlődése is. 

Mi számít Közösségi Pedagógiai Gyakorlatnak?

A gyakorlat során a hallgató min. 5 munkanapot, összesen 30 órát (pl.: 5x6 órát, vagy egy szorgalmi időszakban például 12x2,5 órát) tölt egy általa kiválasztott, vagy a Tanárképző Tanszék által ajánlott gyermek- vagy ifjúsági foglakozáson. Feladata, hogy – lehetőség szerint – szakképzett pedagógusok irányítása mellett részt vegyen tanításon kívüli pedagógiai folyamatokban, megfigyelje az ott zajló munkát. Elfogadunk minden jól dokumentált, ellenőrizhető nevelői tevékenységet, melynek során a hallgató gyerekekkel, fiatalokkal foglalkozik (pl.: cserkészcsapat vezetőjeként, regnumi csoport vezetőjeként, vagy egy általános-, illetve középiskola túravezetőjeként stb.). Amennyiben a hallgató nem tudja megítélni, elfogadható-e gyakorlatnak az általa kiválasztott tevékenység, a gyakorlat megkezdése előtt forduljon a Tanárképző Tanszék oktatóihoz tanácsért. 

A gyakorlat időtartama

A gyakorlat 10 óra (pl.: 2x5 órát, vagy egy szorgalmi időszakban például 4x2,5 órát). Ez év közben, vagy nyáron végezhető el. Természetesen a gyakorlat lehet ennél hosszabb is, akár kirándulás, akár bentlakásos táboroztatás is.
A hallgató feladatai

A hallgató a gyakorlat során többrétegű nevelői feladatokat lát el, ebbe tartoznak: a foglakozás megszervezése, vezetése, a gyerekekkel való foglalkozás, felügyelet, programok irányítása, adott esetben a szülőkkel való kapcsolattartás stb.

Ki és mikor végezze a gyakorlatot?

A Közösségi Pedagógiai gyakorlat elvégzése minden tanár szakos hallgató számára kötelező. A gyakorlatot mint tanegységet az osztatlan képzés 4. félévében kell felvenni. Amennyiben az előírásoknak megfelel, korábbi nevelői gyakorlatot is érvényesíteni lehet, ha az nem esik a pedagógiai stúdiumok megkezdésénél korábbi időszakra. Amennyiben a hallgató a gyakorlatot nyáron szeretné teljesíteni, és a mintatanterv szerinti 4. félévben kívánja fölvenni, a gyakorlatot már a második szemeszter utáni nyár végéig teljesítenie kell. (Nincs lehetőség arra, hogy a negyedik félévben fölvett gyakorlatot csak a félév után teljesítse; a félév lezárását követően visszamenőleg nincs lehetőség érdemjegy beírására.) 

A gyakorlat teljesítése

A Tanárképző Tanszék abban az esetben tekinti teljesítettnek a gyakorlatot, ha a hallgató a Tanszék által kiírt határidőig a gyakorlat egészéről részletes dokumentációt nyújt be, és az megfelel az elvárásoknak. A hallgató a gyakorlat teljesítését bemutató dokumentációt a tanarkepzo@btk.ppke.hu email címre küldi meg. 
A beadás határideje

A dokumentáció benyújtásának a határidejét az az oktató határozza meg, akinél a hallgató a tanegységet fölvette. Amennyiben az oktató erről külön nem rendelkezik, akkor a beadás határideje az adott akadémiai évben április 30.
A Közösségi Pedagógiai Gyakorlat dokumentációja

A dokumentáció tartalmazza a gyakorlat elemző bemutatását: derüljön ki belőle, hogy a hallgató milyen gyakorlatot végzett, azt hol teljesítette, kinek a szakmai felügyelete alatt, mennyi ideig tartott a gyakorlat, a hallgató milyen feladatokat látott el. Ehhez a hallgató csatoljon hivatalos igazolást is. (Elegendő a program szervezőjének írásos nyilatkozata, lehetőség szerint pecséttel. Külön formanyomtatvány a Közösségi Pedagógiai gyakorlat igazolására nincs.) Fontos, hogy ne pusztán naplószerű felsorolást tartalmazzon a benyújtásra kerülő dokumentáció, hanem pedagógiai elemzést is nyújtson: kívánatos egy-egy pedagógiai szempontból fontos helyzet, eset leírása, elemzése. A személyes adatok védelme miatt a tanulók részletes bemutatása kerülendő, nevek említése nem megengedett. A dokumentáció tartalmazza a hallgató önreflexióját, melyben a hallgató tevékenységét és a gyakorlat során szerzett tapasztalatait és fejlődését, szaktudásának felhasználásával gondolja át. A dokumentációhoz mellékelhető kép-, illetve hanganyag, a személyes adatok védelme azonban itt is fontos. Terjedelem – mellékletek nélkül – min. 5 gépelt oldal.

